ธนชาตขยับไล่รีไฟแนนซ์แบงก์คู่แข่ง
“ธนชาต” ยกเครื่องใหญ่สินเชื่อเอสเอ็มอีชูจุดขายอนุมัติเร็วใน 5 วัน เล็งรีไฟแนนซ์ลูกค้าธนาคารใหญ่ ตั้งเป้าปีนี้โต 15%
19 มิ.ย. 2555

“ธนชาต” ยกเครื่องใหญ่สินเชื่อเอสเอ็มอีชูจุดขายอนุมัติเร็วใน 5 วัน เล็งรีไฟแนนซ์ลูกค้าธนาคารใหญ่ ตั้งเป้าปีนี้โต 15% 
นายจิรัชยุติ์ อัมยงค์ ผู้ช่วยกรรมการผู้จัดการ ธนาคารธนชาต เปิดเผยว่า ขณะนี้ธนาคารอยู่ระหว่างปรับโครงสร้างธุรกิจสินเชื่อเอสเอ็มอีใหม่ โดยจะแบ่งกลุ่มลูกค้าออกเป็นลูกค้าขนาดกลางที่ใช้วงเงินสินเชื่อตั้งแต่ 10-50 ล้านบาท และลูกค้าขนาดย่อมที่ใช้วงเงินต่ำกว่า 10 ล้านบาท ซึ่งเป็นกลุ่มที่ธนาคารจะโฟกัสในปีนี้เพื่อทำให้ผลตอบแทนเฉลี่ยในพอร์ตปรับตัวสูงขึ้น พร้อมปรับปรุงระบบการวิเคราะห์สินเชื่อให้รวดเร็วยิ่งขึ้น โดยลูกค้าจะสามารถรู้ผลการอนุมัติได้ภายใน 24 ชั่วโมง และเบิกใช้ได้ภายใน 5 วัน 
“ก่อนหน้านี้เราไม่มีการแบ่งเซ็กเมนต์ลูกค้าเอสเอ็มอีที่ชัดเจน ทำให้มาร์จินยังไม่ดีเท่าที่ควร การแบ่งกลุ่มลูกค้าและเจาะไปที่รายเล็กจะทำให้มาร์จินสูงขึ้น ส่วนระบบเครดิตสกอริงเริ่มทดลองไปแล้ว 10 สาขาในช่วง 2 เดือนที่ผ่านมา ปล่อยสินเชื่อไปได้แล้วประมาณ 2,000 ล้านบาท โดยคาดว่าจะพร้อมบริการทั่วประเทศได้ในวันที่ 25 ก.ค.นี้” นายจิรัชยุติ์ กล่าว
นายจิรัชยุติ์ กล่าวว่า กลยุทธ์ในการเติบโตของสินเชื่อเอสเอ็มอีปีนี้ จะรีไฟแนนซ์ลูกค้ามาจากธนาคารขนาดใหญ่ 60% และเป็นการใช้สินเชื่อหมุนเวียนจากลูกค้าเดิม 40% โดยธนาคารตั้งเป้าการเติบโตของลูกค้าเอสเอ็มอีไว้ที่ 15% หรือเพิ่มขึ้นจาก 5.9 หมื่นล้านบาทเป็น 7 หมื่นล้านบาท 
ทั้งนี้ หากรวมกลุ่มลูกค้าสหกรณ์ที่คาดว่าจะโตจาก 1.6 หมื่นล้านบาท เป็น 2.3 หมื่นล้านบาทเข้าไปด้วย จะทำให้มีฐานสินเชื่อเพิ่มเป็น 9.3 หมื่นล้านบาทภายในสิ้นปี